
提要
孫子　　　　　　　　兵家類
〈臣〉等謹案孫子一卷周孫武撰考史記孫子列傳載武之書十三篇而漢書藝文志乃載呉孫子兵法八十二篇圖九卷故張守節正義以十三篇為上卷又有中下二卷牡牧亦謂武書本數十萬言曹操削其繁劇筆其精粹以成此書然史記稱闔閭謂武曰子之十三篇吾盡觀之云云其數實與此相合漢志出史記後疑其或有所附益牧之言固未可以為據也此書注本極夥隋書經籍志所載自曹操外有王凌張子尚賈詡孟氏沈友諸家唐志益以李筌牡牧陳皡賈林孫鎬諸家馬端臨經籍考又有紀燮梅堯臣王晳何氏諸家歐陽修謂兵以不窮為奇宜其説者之多其言最為有理自宋元豐中以孫呉二子司馬兵法黄石公三畧尉繚子吕望六韜李衛公問答頒行武學試士謂之武經七書至
國朝始黜三畧以下四家定為孫呉司馬三書皆武科所習用坊間因取諸注之存者割裂刪改作為講章猥陋尤甚而専家之注遂微今但存其本文著之於録武書為百代談兵之祖其説多舍正而取奇背義而依詐三代禮信之遺至此遂蕩然而一變葉適以其人不見載於左傳疑其書乃春秋末戰國初山林處士之所為其言誠為太過然所云破楚入郢北威齊晉亦多夸張失實之辭或當時策士以武善談兵故造此言以粉飾之亦未可定要其文筆簡妙當為先秦以前書則固確有可信者耳
呉子　　　　　　　　兵家類
〈臣〉等謹案呉子一卷周呉起撰起事蹟見史記列傳太史公稱起兵法世多有而不言篇數漢書藝文志載呉起四十八篇隋志一卷賈詡注唐志並同鄭樵通志畧又有孫鎬注一卷鼂公武讀書志則作三卷稱唐陸希聲類次為之説圖國料敵治兵論將變化勵士凡六篇案今世所行本其篇第並與讀書志相合惟變化作應變疑公武所記有誤至四十八篇之數不知何時散佚今已不可考矣起殺妻求將齧臂盟母其行事殊不足道然嘗學於曽子故所論較為精粹與戰國術士専事智術詐譎者判然有殊如對魏武侯則曰在徳不在險論制國治軍則曰教之以禮勵之以義論為將之道則曰所慎者五一曰理二曰備三曰果四曰戒五曰約大抵持議正大猶有先王節制之遺髙似孫子畧謂其尚禮義明教訓或有得於司馬法誠此書之定評也
司馬法　　　　　　　兵家類
〈臣〉等謹案司馬法一卷舊題齊將司馬穰苴撰今考史記穰苴列傳稱齊威王使大夫追論古者司馬兵法而附穰苴於其中因號曰司馬穰苴兵法然則是書乃齊威王使其臣所追輯隋唐諸志皆以為穰苴所自撰者非也漢志稱軍禮司馬法百五十五篇陳師道以傳記所載司馬法之文今本皆無之而疑其非齊之全書然其言大抵據道依徳本仁祖義所謂明白正大廓然王者之規三代行軍用師之大經大法猶藉存什一於千百文章亦閎深簡括詞㫖嚴肅非後人所能作班固序兵權謀十三家形勢十一家隂陽十六家技巧十三家獨出此書入禮類亦以其説多與周官相出入為五禮之一故特加分析不使其與縱横變詐之術同類而並道耳雖胡應麟惜其以穰苴所言㕘伍於仁義禮樂之中謂不免懸疣附贅然其大㫖純正在兵家之中固最為近古矣隋唐志俱作三卷今以篇頁無多併為一卷云乾隆四十六年正月恭校上
總纂官〈臣〉紀昀〈臣〉陸錫熊〈臣〉孫士毅
總　校　官〈臣〉陸　費　墀
欽定四庫全書
孫子　　　　　　　　　　周　孫武　撰始計第一
孫子曰兵者國之大事死生之地存亡之道不可不察也
故經之以五事校之以計而索其情
一曰道二曰天三曰地四曰將五曰法
道者令民與上同意可與之死可與之生而不畏危也天者陰陽寒暑時制也地者逺近險易廣狹死生也將者智信仁勇嚴也法者曲制官道主用也凡此五者將莫不聞知之者勝不知者不勝
故校之以計而索其情曰主孰有道將孰有能天地孰得法令孰行兵衆孰强士卒孰練賞罰孰明吾以此知勝負矣
將聽吾計用之必勝留之將不聽吾計用之必敗去之計利以聽乃為之勢以佐其外勢者因利而制權也兵者詭道也故能而示之不能用而示之不用近而示之逺逺而示之近利而誘之亂而取之實而備之强而避之怒而撓之卑而驕之佚而勞之親而離之攻其無備出其不意此兵家之勝不可先傳也
夫未戰而廟算勝者得算多也未戰而廟算不勝者得算少也多算勝少算不勝而况於無算乎吾於此觀之勝負見矣
作戰第二
孫子曰凡用兵之法馳車千駟革車千乘帶甲十萬千里饋糧内外之費賓客之用膠漆之材車甲之奉日費千金然後十萬之師舉矣
其用戰也勝久則鈍兵挫鋭攻城則力屈久暴師則國用不足
夫鈍兵挫鋭屈力殫貨則諸侯乗其弊而起雖有智者不能善其後矣故兵聞拙速未覩巧之久也夫兵久而國利者未之有也
故不盡知用兵之害者則不能盡知用兵之利也善用兵者役不再籍糧不三載取用於國因糧於敵故軍食可足也
國之貧於師者逺輸逺輸則百姓貧近師者貴賣貴賣則百姓財竭財竭則急於丘役力屈財殫中原内虚於家百姓之費十去其七
公家之費破車罷馬甲胄弓矢㦸楯矛櫓丘牛大車十去其六
故智將務食於敵食敵一鍾當吾二十鍾𦮼秆一石當吾二十石
故殺敵者怒也取敵之利者貨也車戰得車十乗以上賞其先得者而更其旌旗車雜而乗之卒善而養之是謂勝敵而益强故兵貴勝不貴久故知兵之將民之司命國家安危之主也
謀攻第三
孫子曰夫用兵之法全國為上破國次之全軍為上破軍次之全旅為上破旅次之全卒為上破卒次之全伍為上破伍次之是故百戰百勝非善之善者也不戰而屈人之兵善之善者也
故上兵伐謀其次伐交其次伐兵其下攻城攻城之法為不得已修櫓轒轀具器械三月而後成距闉又三月而後已將不勝其忿而蟻附之殺士卒三分之一而城不拔者此攻之災也
故善用兵者屈人之兵而非戰也拔人之城而非攻也毁人之國而非久也必以全爭於天下故兵不頓而利可全此謀攻之法也
故用兵之法十則圍之五則攻之倍則分之敵則能戰之少則能守之不若則能避之故小敵之堅大敵之擒也
夫將者國之輔也輔周則國必强輔隙則國必弱故軍之所以患於君者三不知軍之不可以進而謂之進不知軍之不可以退而謂之退是謂縻軍不知三軍之事而同三軍之政則軍士惑矣不知三軍之權而同三軍之任則軍士疑矣三軍既惑且疑則諸侯之難至矣是謂亂軍引勝
故知勝有五知可以與戰不可以與戰者勝識衆寡之用者勝上下同欲者勝以虞待不虞者勝將能而君不御者勝此五者知勝之道也
故曰知彼知己百戰不殆不知彼而知己一勝一負不知彼不知己每戰必敗
軍形第四
孫子曰昔之善戰者先為不可勝以待敵之可勝不可勝在已可勝在敵故善戰者能為不可勝不能使敵之必可勝故曰勝可知而不可為不可勝者守也可勝者攻也守則不足攻則有餘善守者藏於九地之下善攻者動於九天之上故能自保而全勝也
見勝不過衆人之所知非善之善者也戰勝而天下曰善非善之善者也故舉秋毫不為多力見日月不為明目聞雷霆不為聰耳古之所謂善戰者勝於易勝者也故善戰者之勝也無智名無勇功故其戰勝不忒不忒者其所措勝勝已敗者也故善戰者立於不敗之地而不失敵之敗也是故勝兵先勝而後求戰敗兵先戰而後求勝善用兵者修道而保法故能為勝敗之政兵法一曰度二曰量三曰數四曰稱五曰勝地生度度生量量生數數生稱稱生勝故勝兵若以鎰稱銖敗兵若以銖稱鎰勝者之戰若決積水於千仞之谿者形也
兵勢第五
孫子曰凡治衆如治寡分數是也鬭衆如鬭寡形名是也三軍之衆可使必受敵而無敗者竒正是也兵之所加如以碬投卵者虚實是也
凡戰者以正合以竒勝故善出竒者無窮如天地不竭如江海終而復始日月是也死而復生四時是也聲不過五五聲之變不可勝聽也色不過五五色之變不可勝觀也味不過五五味之變不可勝嘗也戰勢不過竒正竒正之變不可勝窮也竒正相生如循環之無端孰能窮之哉
激水之疾至於漂石者勢也鷙鳥之疾至於毁折者節也故善戰者其勢險其節短勢如彍弩節如發機紛紛紜紜鬭亂而不可亂渾渾沌沌形圓而不可敗亂生於治怯生於勇弱生於强治亂數也勇怯形也故善動敵者形之敵必從之予之敵必取之以利動之以本待之故善戰者求之於勢不責之於人故能擇人而任勢任勢者其戰人也如轉木石木石之性安則靜危則動方則止圓則行故善戰人之勢如轉圓石於千仞之山者勢也
虚實第六
孫子曰凡先處戰地而待敵者佚後處戰地而趨戰者勞故善戰者致人而不致於人
能使敵人自至者利之也能使敵人不得至者害之也故敵佚能勞之飽能饑之安能動之
出其所不趨趨其所不意行千里而不勞者行於無人之地也攻而必取者攻其所不守也守而必固者守其所不攻也故善攻者敵不知其所守善守者敵不知其所攻微乎微乎至於無形神乎神乎至於無聲故能為敵之司命
進而不可禦者衝其虚也退而不可追者速而不可及也故我欲戰敵雖高壘深溝不得不與我戰者攻其所必救也我不欲戰雖畫地而守之敵不得與我戰者乖其所之也
故形人而我無形則我專而敵分我專為一敵分為十是以十攻其一也則我衆敵寡能以衆擊寡則吾之所與戰者約矣吾所與戰之地不可知不可知則敵所備者多敵所備者多則吾所與戰者寡矣故備前則後寡備後則前寡備左則右寡備右則左寡無所不備則無所不寡寡者備人者也衆者使人備己者也
故知戰之地知戰之日則可千里而㑹戰不知戰地不知戰日則左不能救右右不能救左前不能救後後不能救前而况逺者數十里近者數里乎以吳度之越人之兵雖多亦奚益於勝哉故曰勝可為也敵雖衆可使無鬭
故䇿之而知得失之計作之而知動靜之理形之而知死生之地角之而知有餘不足之處
故形兵之極至於無形無形則深間不能窺智者不能謀因形而措勝於衆衆不能知人皆知我所以勝之形而莫知吾所以制勝之形故其戰勝不復而應形於無窮
夫兵形象水水之形避高而趨下兵之形避實而擊虚水因地而制流兵因敵而制勝故兵無常勢水無常形能因敵變化而取勝者謂之神
故五行無常勝四時無常位日有短長月有死生
軍爭第七
孫子曰凡用兵之法將受命於君合軍聚衆交和而舎莫難於軍爭軍爭之難者以迂為直以患為利故迂其途而誘之以利後人發先人至此知迂直之計者也故軍爭為利衆爭為危舉軍而爭利則不及委軍而爭利則輜重捐是故卷甲而趨日夜不處倍道兼行百里而爭利則擒三將軍勁者先疲者後其法十一而至五十里而爭利則蹶上將軍其法半至三十里而爭利則三分之二至是故軍無輜重則亡無糧食則亡無委積則亡
故不知諸侯之謀者不能豫交不知山林險阻沮澤之形者不能行軍不用鄉導者不能得地利故兵以詐立以利動以分合為變者也故其疾如風其徐如林侵掠如火不動如山難知如陰動如雷震掠鄉分衆廓地分利懸權而動先知迂直之計者勝此軍爭之法也軍政曰言不相聞故為之金鼓視不相見故為之旌旗夫金鼓旌旗者所以一人之耳目也人既專一則勇者不得獨進怯者不得獨退此用衆之法也故夜戰多火鼓晝戰多旌旗所以變人之耳目也
三軍可奪氣將軍可奪心是故朝氣鋭晝氣惰暮氣歸善用兵者避其鋭氣擊其惰歸此治氣者也以治待亂以靜待譁此治心者也以近待逺以佚待勞以飽待饑此治力者也無邀正正之旗無擊堂堂之陣此治變者也
故用兵之法高陵勿向背丘勿逆佯北勿從鋭卒勿攻餌兵勿食歸師勿遏圍師必闕窮寇勿追此用兵之法也
九變第八
孫子曰凡用兵之法將受命於君合軍聚衆圮地無舎衢地合交絶地無留圍地則謀死地則戰途有所不由軍有所不擊城有所不攻地有所不爭君命有所不受故將通於九變之利者知用兵矣將不通於九變之利雖知地形不能得地之利矣治兵不通九變之術雖知五利不能得人之用矣
是故智者之慮必雜於利害雜於利而務可信也雜於害而患可解也是故屈諸侯者以害役諸侯者以業趨諸侯者以利故用兵之法無恃其不來恃吾有以待之無恃其不攻恃吾有所不可攻也
故將有五危必死可殺必生可虜忿速可侮廉潔可辱愛民可煩凡此五者將之過也用兵之災也覆軍殺將必以五危不可不察也
行軍第九
孫子曰凡處軍相敵絶山依谷視生處高戰隆無登此處山之軍也絶水必逺水客絶水而來勿迎之於水内令半渡而擊之利欲戰者無附水而迎客視生處高無迎水流此處水上之軍也絶斥澤唯亟去勿留若交軍於斥澤之中必依水草而背衆樹此處斥澤之軍也平陵處易右背高前死後生此處平陸之軍也凡此四軍之利黄帝之所以勝四帝也凡軍好高而惡下貴陽而賤陰養生處實軍無百疾是謂必勝丘陵隄防必處其陽而右背之此兵之利地之助也上雨水沫至欲涉者待其定也凡地有絶澗天井天牢天羅天滔天隙必亟去之勿近也吾逺之敵近之吾迎之敵背之軍旁有險阻潢井林木蒹葭翳薈者必謹覆索之此伏姦之所也近而靜者恃其險也逺而挑戰者欲人之進也其所居易者利也衆樹動者來也衆草多障者疑也鳥起者伏也獸駭者覆也塵高而鋭者車來也卑而廣者徒來也散而條達者樵採也少而往來者營軍也辭卑而益備者進也辭强而進驅者退也輕車先出居其側者陣也無約而請和者謀也奔走而陳兵者期也半進半退者誘也仗而立者饑也汲而先飲者渴也見利而不知進者勞也鳥集者虚也夜呼者恐也軍擾者將不重也旌旗動者亂也吏怒者倦也殺馬食肉者軍無糧也懸缻不返其舎者窮寇也諄諄翕翕徐與人言者失衆也數賞者窘也數罰者困也先暴而後畏其衆者不精之至也來委謝者欲休息也兵怒而相迎久而不合又不相去必謹察之
兵非貴益多惟無武進足以併力料敵取人而已夫惟無慮而易敵者必擒於人卒未親附而罰之則不服不服則難用也卒已親附而罰不行則不可用也故令之以文齊之以武是謂必取令素行以教其民則民服令不素行以教其民則民不服令素行者與衆相得也
地形第十
孫子曰地形有通者有掛者有支者有隘者有險者有逺者我可以往彼可以來曰通通形者先居高陽利糧道以戰則利可以往難以返曰掛掛形者敵無備出而勝之敵若有備出而不勝難以返不利我出而不利彼出而不利曰支支形者敵雖利我我無出也引而去之令敵半出而擊之利隘形者我先居之必盈之以待敵若敵先居之盈而勿從不盈而從之險形者我先居之必居高陽以待敵若敵先居之引而去之勿從也逺形者勢均難以挑戰戰而不利凡此六者地之道也將之至任不可不察也
故兵有走者有弛者有陷者有崩者有亂者有北者凡此六者非天地之災將之過也夫勢均以一擊十曰走卒强吏弱曰弛吏强卒弱曰陷大吏怒而不服遇敵懟而自戰將不知其能曰崩將弱不嚴教道不明吏卒無常陳兵縱横曰亂將不能料敵以少合衆以弱擊强兵無選鋒曰北凡此六者敗之道也將之至任不可不察也
夫地形者兵之助也料敵制勝計險阨逺近上將之道也知此而用戰者必勝不知此而用戰者必敗故戰道必勝主曰無戰必戰可也戰道不勝主曰必戰無戰可也故進不求名退不避罪惟民是保而利於主國之寶也
視卒如嬰兒故可與之赴深谿視卒如愛子故可與之俱死愛而不能令厚而不能使亂而不能治譬如驕子不可用也
知吾卒之可以擊而不知敵之不可擊勝之半也知敵之可擊而不知吾卒之不可以擊勝之半也知敵之可擊知吾卒之可以擊而不知地形之不可以戰勝之半也故知兵者動而不迷舉而不窮故曰知彼知己勝乃不殆知天知地勝乃可全
九地第十一
孫子曰用兵之法有散地有輕地有爭地有交地有衢地有重地有圮地有圍地有死地諸侯自戰其地者為散地入人之地而不深者為輕地我得亦利彼得亦利者為爭地我可以往彼可以來者為交地諸侯之地三屬先至而得天下之衆者為衢地入人之地深背城邑多者為重地山林險阻沮澤凡難行之道者為圮地所由入者隘所從歸者迂彼寡可以擊吾之衆者為圍地疾戰則存不疾戰則亡者為死地是故散地則無戰輕地則無止爭地則無攻交地則無絶衢地則合交重地則掠圮地則行圍地則謀死地則戰
古之所謂善用兵者能使敵人前後不相及衆寡不相恃貴賤不相救上下不相收卒離而不集兵合而不齊合於利而動不合於利而止
敢問敵衆整而將來待之若何曰先奪其所愛則聽矣兵之情主速乗人之不及由不虞之道攻其所不戒也凡為客之道深入則專主人不克掠於饒野三軍足食謹養而勿勞并氣積力運兵計謀為不可測投之無所往死且不北死焉不得士人盡力兵卒甚陷則不懼無所往則固入深則拘不得已則鬭是故其兵不修而戒不求而得不約而親不令而信禁祥去疑至死無所之吾士無餘財非惡貨也無餘命非惡夀也令發之日士卒坐者涕沾襟偃卧者涕交頤投之無所往則諸劌之勇也故嘗用兵者譬如率然率然者常山之蛇也擊其首則尾至擊其尾則首至擊其中則首尾俱至
敢問可使如率然乎曰可夫吳人與越人相惡也當其同舟濟而遇風其相救也如左右手是故方馬埋輪未足恃也齊勇若一政之道也剛柔皆得地之理也故善用兵者擕手若使一人不得已也
將軍之事靜以幽正以治能愚士卒之耳目使之無知易其事革其謀使人無識易其居迂其途使人不得慮帥與之期若登高而去其梯帥與之深入諸侯之地而發其機若驅羣羊驅而往驅而來莫知所之聚三軍之衆投之于險此將軍之事也九地之變屈伸之利人情之理不可不察也
凡為客之道深則專淺則散去國越境而師者絶地也四通者衢地也入深者重地也入淺者輕地也背固前隘者圍地也無所往者死地也是故散地吾將一其志輕地吾將使之屬爭地吾將趨其後交地吾將謹其守衢地吾將固其結重地吾將繼其食圮地吾將進其途圍地吾將塞其闕死地吾將示之以不活故兵之情圍則禦不得已則鬭過則從
是故不知諸侯之謀者不能豫交不知山林險阻沮澤之形者不能行軍不用鄉導者不能得地利四五者一不知非霸王之兵也夫霸王之兵伐大國則其衆不得聚威加於敵則其交不得合是故不爭天下之交不養天下之權信已之私威加於敵故其城可拔其國可隳施無法之賞懸無政之令犯三軍之衆若使一人犯之以事勿告以言犯之以利勿告以害投之亡地然後存陷之死地然後生夫衆陷於害然後能為勝敗
夫為兵之事在順詳敵之意并力一向千里殺將是謂巧能成事是故政舉之日夷闗折符無通其使厲於廊廟之上以誅其事敵人開闔必亟入之先其所愛微與之期踐墨隨敵以決戰事是故始如處女敵人開户後如脫兔敵不及拒
火攻第十二
孫子曰凡火攻有五一曰火人二曰火積三曰火輜四曰火庫五曰火隊行火必有因烟火必素具發火有時起火有日時者天之燥也日者月在箕壁翼軫也凡此四宿者風起之日也
凡火攻必因五火之變而應之火發於内即早應之於外火發而其兵靜者待而勿攻極其火力可從而從之不可從則止火可發於外無待於内以時發之火發上風無攻下風晝風久夜風止
凡軍必知五火之變以數守之故以火佐攻者明以水佐攻者强水可以絶不可以奪夫戰勝攻取而不修其功者凶命曰費留故曰明主慮之良將修之
非利不動非得不用非危不戰主不可以怒而興師將不可以愠而致戰合於利而動不合於利而止怒可以復喜愠可以復悦亡國不可以復存死者不可以復生故曰明主愼之良將警之此安國全軍之道也
用間第十三
孫子曰凡興師十萬出征千里百姓之費公家之奉日費千金内外騷動怠於道路不得操事者七十萬家相守數年以爭一日之勝而愛爵禄百金不知敵之情者不仁之至也非人之將也非主之佐也非勝之主也故明君賢將所以動而勝人成功出於衆者先知也先知者不可取於鬼神不可象於事不可驗於度必取於人而知敵之情者也故用間有五有鄉間有内間有反間有死間有生間五間俱起莫知其道是謂神紀人君之寶也
鄉間者因其鄉人而用之内間者因其官人而用之反間者因其敵間而用之死間者為誑事於外令吾間知之而傳於敵國也生間者反報也
故三軍之事莫親於間賞莫厚於間事莫宻於間非聖智不能用間非仁義不能使間非微妙不能得間之實微哉微哉無所不用間也間事未發而先聞者聞與所告者皆死
凡軍之所欲擊城之所欲攻人之所欲殺必先知其守將左右謁者門者舎人之姓名令吾間必索知之必索敵間之來間我者因而利之導而舎之故反間可得而使也因是而知之故鄉間内間可得而使也因是而知之故死間為誑事可使告敵因是而知之故生間可使如期五間之事主必知之知之必在反間故反間不可不厚也
昔殷之興也伊摰在夏周之興也吕牙在商故明君賢將能以上智為間者必成大功此兵之要三軍之所恃而動也

